Teise päeva loengud ja seminarid keskendusid küsimustele: mis tüüpi asjadele õiglus rakendub ja kellele see rakendub. Ehk siis kui leiame, et õiglus rakendub isikutele, siis järgmisena  peaksime küsima, miilistele isikutele: kas vaid minu kaaskodanikele või kõigile üle maailma jne. Seekord olin põhitekstiga (Nagel'i "Problem of Global Justice") veidi paremini tuttav, seega arutelus osalemine oli vahvam.    Väga lühidalt on siis Nageli argument järgmine: õiglus ja suveräänsus on seotud, sest ilma suveräänsuseta ei saa olla õiglust. Nagel eristab toimeabi teemad õiglusest ja ütleb, et õigluse küsimused tõsatuvad alles siis kui oleme juba toimivas riigis. Kuna riigi toimimise tulemusel  tekivad ebavõrdsused ja kuna riik tegutseb meie nimel, siis peab ta pakkuma mingit õigustust ja seetõttu tulevadki teemaks õigluse küsimused. Kuna aga globaalsel tasandil igasugune riigiga võrdväärne suveräänsus puudub ning samuti pole sarnaseid suhteid, mis vajaks õigustust, siis õiglusest globaalsel tasandil rääkida ei saa. Arutasime mitmeid probleeme ja raskuskohti ning lõppjäreldus paistis olevat, et keegi väga pole Nageliga nõus.    Kõrvalmärkusena võiks veel lisada, et prof. Janos Kis,  olgugi et väga tark, ei ole kahjuks maailma kõige kaasahaaravam loengupidaja, aga tema osa on sellel kursusel nüüd läbi.    Päeva lõpus läksin esimest korda linna avastama ja kuna lõuna ajal sattusin jõe äärde, mis oli tõeliselt kaunis, siis olin enda sihi seadnud Lossi mäe peale. Sinna saamiseks pidin ületama Doonau, mööda vägevat rippsilda. Kuna ma ei soovinud maksta 850 HUFi lifti eest, siis vantsisin mööda mäge omal ajal ülesse, nii hoov kui vaade olid mõlemad seda väärt. Lossi mägi on siis  sisuliselt väike linnak mäe otsas kus on nii Kuninglik palee, kui Matthiase kirik aga mitmed elumajad ja muu selline. Kõik väga suursugune ja kaunis, treenimatu silm ütleks et neoklassitsitlik, aga igal juhul väga-väga erinev sellest, mida seni äärelinnas olin kohanud.    Seiklesin seal siis mõnd aega ringi kuni jõudsin katakombideni, mille olin endale juba varakult ühe sihtmärgina välja valinud. Maa all avanenud labürindis oli nii mõndagi huvitavat, näiteks Maa telg ja mitmed salakäigud ja pimedad  koridorid. Lisaks purskkaev täidetud veiniga (mis ei lõhnanud vaid tegelikult lausa haises) ning näitus "Maailma lõpust" ja Budapesti Pantheon. Esimene neist oli siis väljapanek võimalikest tuleviku arheoloogilistest väljakaevamisest, kus kujutati meie praeguse elu jäänukeid, teine neist jäi mulle arusaamatuks, sest see koosnes lihtsalt mingitest suvalisest asjadest (mikrofon, hiirelõks, graafikakaart jne) millele oli antud kreeka jumalate nimed. Täitsa lõpus õnnestus mul veel julguse labürinti sisse põigata:  enamik sellest oli täiesti kottpime ning sa pidid mööda nööri liikuma, tuleb tunnistada, et lausa kahel korral sai argus minust võitu ning kasutasin telefoni, et näha.    Järgnevalt vaatasin veel üht väga muljetavaldavat kirikut ning imetelsin vaadet linnale. Õhtu lõpuks olin planeerinud parlamendi hoone pildistamist, kuid enne seda pidin veel ühest vägevast kohvikust kooki ostma, kahjuks pandi kohvik juba kell 18:00 kinni ja seega jäin üsna hiljaks. Parlamendi hoone oli aga omal kohal ning  õhtupäike langes sellele väga kenasti. Kuna mu arvuti ei saa fotoalbumiga hästi läbi, siis peale panoraamide ei saa hetkel midagi muud jagada.    Paar üldist sõna kogu kursuse kohta ka: panin endale reedeks 15 minutit ettekande aega kinni. Mõtlesin et kui ma juba olen siin tarkade ja võimekate inimeste seltskonnas, siis miks mitte vaadata, mida nemad min mõtetest arvavad. Üksjagu leidlik ja kasulik on office hours süsteem: iga päev võtab üks õppejõud osalisi vastu, et nendega eraviisiliselt siis mingeid teemasid arutada. Sest alati on sellisel sündmustel see mure, et tahaks selle kuulsa professoriga rääkida, aga kunagi ei saa, sest kõik teised tahavad kaa.    Paar üldist sõna linna kohta: nagu juba mainisin, siis kesklinn on tõesti väga kaunis (nägin täna seda veidi enam kui vaid metroo jaamast ülikoolini). Kuid elu on siin kahjuks üsna barbaarne: inimesed joovad tänavatel alkoholi (ja see on lubatud tegevus) ning inimesed  suitsetavad siseruumides (ja seegi on lubatud). Kurb.    Homseks on plaanitud ujula ja paari söögikoha külastus ning õppimine.    [ võta sõna ] ( 7 klikki ) | püsilink Jaga